Oudlanddros weer in hof vir bedrogArgieffoto. Magriet Botha (55), ŉ voormalige landdros van Mbombela (Nelspruit), het Woensdag in die stad se streekhof verskyn op aanklagte wat verband hou met bedrog van nagenoeg R5 miljoen. Kapt. Dineo Lucy Sekgotodi, woordvoerder van die Valke, het gesê Botha staan tereg op aanklagte van bedrog, korrupsie en vervalsing. Die saak is uitgestel tot 2 Julie. Botha is ná haar eerste hofverskyning in Mei 2017 op waarskuwing vrygelaat op die voorwaarde dat sy nie met enige van die getuies in verbinding mag tree nie. Sy moet ook die ondersoekbeampte in kennis stel voordat sy Nelspruit mag verlaat. “Botha is deur die Valke in hegtenis geneem nadat sy na bewering vals skuldbeslagorders geskep het wat glo deur verskeie landdroskantore, waaronder Nelspruit, Barberton, Malelane, Kabokweni en Tonga, uitgereik is,” het Sekgotodi gesê. “Die verdagte het glo die stempels van dié landdroskantore vervals om op dokumentasie te gebruik.” Botha het na bewering handtekeninge van slagoffers op die skuldbeslagorders nagemaak en dit aan werkgewers voorgelê wat dan geld van die slagoffers sou aftrek om in haar trustrekening in te betaal. “Sy het na bewering in 2011 met dié streke begin en nagenoeg R5 miljoen van slagoffers gesteel,” het Sekgotodi bygevoeg.